
Folk kaller meg heks og forstår ikke at det er Nattkullen som bærer den største forbannelsen av dem alle. Hvis det var opp til meg, ville husene her synke gjennom jorden, ned til helvete, der de hører hjemme.»

– Ofelia Drago


Dette har skjedd

Isak Molina og My Wall har fått et hemmelig oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som politi etter å ha gått for langt og utpekt feil person som gjerningsmann i en henlagt drapssak.

På Nattkullen har politiets spesialenhet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falske identiteter.

Oppdraget til My og Isak er å sørge for at ingenting skjer med dem.

Etter å ha mislyktes med å beskytte objektene Lio og Katarina, den russiske spionen Jana Ivanova, varsleren Arne Moström og skatteadvokaten Jakob Röhr, er My og Isaks selvtillit tynnslitt. Heldigvis er de merkelige fyrene Bob og Bob der for å hjelpe til da Malik Pinto blir angrepet av en terrorcelle. Etter mye om og men blir han reddet og flyttet til et Bops-hus i Pajala, og med seg har han en mystisk pakke.

Advokat Jenny Byhling snuser rundt på Nattkullen, og det var hun som kidnappet Jakob Röhr på oppdrag fra sin farsfigur Pabbi. Men hun plantet et kamera som filmet at Röhr ble torturert og drept. Nå nærmer det seg maskerade på Nattkullen, og Jenny forbereder seg på å dra dit og skape kaos.

Postbudet Robin kommer stadig nærmere sannheten om seriemorderen, for etter å ha møtt Karin af Kleen vet hun hva ofrene hadde til felles og har til og med en liste over mulige gjerningsmenn. Men Karin blir brutalt drept dagen etter at Robin besøkte henne.

Det tidligere gjengmedlemmet Ville Attila og kona Gloria kom på mirakuløst vis over en USB-pinne til en verdi av over 130 millioner kroner, men lykken ble kortvarig, for den forsvant på merkelig vis. Gloria trodde den ble stjålet av den russiske spionen Jana, men ble overfalt mens hun brøt seg inn hos henne. Hun klarte å snakke seg ut av situasjonen, men ble tvunget til å innrømme hva hun var ute etter. USB-pinnen ble dessverre spist av hunden til Iris, Buthler, og hun og Jian har gitt opp håpet om å finne den i hundebæsjen, og har sluttet seg til leteaksjonen sammen med de russiske spionene og ekteparet Attila. Det de ikke vet, er at Salomon og Taliah fikk minnepinnen av en fugl, men at de nå har klart å miste den på en Pokémon-tur i småbåthavnen.

Etterforskningen av avlyttingen på Nattkullen fortsetter, og paret i Old Willow har nå gjennomsøkt mange av husene i gaten, og det eneste som ikke hadde avlytting, var kråkeslottet som heksen Ofelia Drago bor i. Kan hun stå bak alt dette? Men det verste av alt var at Andy Miller var tilbake. Han kidnappet My på en tur i skogen, og etter et håndgemeng i kjelleren hun var innelåst i, får hun vite at han er hennes biologiske far, og at Albert stjal henne fordi hans eget barn døde. I tillegg begynner Isak å nøste opp i sin egen historie og får vite at faren sannsynligvis står bak forferdelige ting i barndommen hans.

«Kommer vi til å angre på dette?» My ligger på ryggen, hjertet banker i takt med pusten.

Isak er svett og utslitt. Man skulle tro at verden var i ferd med å gå under, sånn som de har holdt på. Sultne og ivrige har de utforsket hverandre som om de var hverandres siste måltid. Det begynte i går kveld og fortsatte igjen i morges. Og igjen.

Isak ler. «Aldri. Det var kanskje den beste sexen jeg noensinne har hatt.»

«Så alle de andre gangene var dårlige, da?»

Isak smiler og legger seg på siden i sengen. Lar hånden gli inn under dynen hennes og kjenner at hjertet hennes slår like fort som hans eget.

De har hatt sex tre ganger på rad nå. Først i dusjen, så på baderomsgulvet, og så i sengen mens morgensolen dytter snuten mykt mot rullegardinen. Han føler seg som en attenåring og har vondt i pikken, men det var faen meg verdt det. «Ikke prøv deg. Alle gangene vi har vært sammen, har vært magiske, men denne gangen var … spesiell. Jeg vet ikke.»

«Som om vi har ventet på dette i årevis?» sier My og legger beinet sitt over hans. Kryper nærmere og ser ham alvorlig inn i øynene.

Irisene hennes er som et eget univers, og han kan ikke forstå hvordan han kunne være så dum å gi henne fra seg for noen år siden. Det er hun som er den eneste ene. Hun som er hun.

Det har hun alltid vært.

«Akkurat. Det har vært en spenning mellom oss siden vi flyttet hit, og jeg tror det var meningen at dette skulle skje. Vi skulle aldri ha gjort det slutt.»

«Vi?»

Isak lukker øynene i to sekunder. Han befinner seg inne i et hjørne og vet at hun er spesielt sårbar akkurat nå.

«Jeg», konstaterer han krast. «Og det var mitt livs største tabbe. Unnskyld at jeg var en idiot og for at jeg såret deg. Og unnskyld på forhånd for alle de gangene jeg kommer til å være en idiot og såre deg i fremtiden.»

Hun legger en forsiktig hånd på kinnet hans.

Isak har sommerfugler og humler i hjertet. Det er så mange ting han burde fortelle henne, men ikke nå. Han kan ikke ødelegge denne stunden. Det er som om de begge er nyfødt, og My sa noe om at det føltes som den første dagen i hennes nye liv.

Det er det for meg også.

«Vi må ringe skadedyrkontrollen», sier hun og skifter samtaleemne.

«Nei da. Det holder om vi vasker sengetøyet», smiler Isak og lar hånden gli fra magen hennes og opp over brystene. Presser seg nærmere igjen og stønner.

«Glem det. Prøver du å drepe meg?» spør hun. Ler og tar bort hånden hans. Reiser seg og står naken og blendende vakker foran ham.

Hun stiller seg ved speilet slik at han kan se henne både bakfra og forfra.

Hun møter blikket hans, ser pikken som har begynt å reise seg igjen, og rister på hodet. «Vi må nok ringe en eksorsist også.»

«Det er din egen skyld at du er så sexy», sier Isak, som ligger på ryggen med hendene under nakken. «Alt er din feil.»

Hun ler, og vinden tar tak i gardinen, som flagrer inn i rommet.

Hun ser hva han ser på og sperrer opp øynene. «Fy faen. Jeg tror alle naboene hørte oss.»

«Bra, da tror de jo at vi er gift på ordentlig», sier Isak, og det stikker i magen.

«Gift på ordentlig», mumler My og prøver å børste ut håret med hendene. «Hvordan i helvete kan du knulle meg så hardt at jeg får tre tusen floker?»

«Det er sånn jeg er», sier Isak og reiser seg fra sengen. Trekker på seg buksene uten truse og strammer beltet. Går bort til My og klemmer henne bakfra.

Hun lukker øynene og trekker pusten dypt mens hun stryker fingertuppene lett over underarmene. «Hvordan skal vi fortelle Spaak om dette?» spør hun.

«Til helvete med Spaak. Vi skal liksom være gift. Vi bare lever oss inn i rollen», smiler Isak.

«Seriøst. Hva vil vi?» Hun trekker seg ut av klemmen og snur seg rundt. Tar tak i skuldrene hans og ser ham inn i øynene.

Isaks mage blir varm, og humlene og sommerfuglene får litt panikk i hjertet. «Jeg vil at vi skal være sammen. Et par. Jeg fuckings elsker deg», sier han og får et smil tilbake.

My presser seg mot ham. De puster i takt, og han kysser pannen hennes. Trekker inn duften av det rufsete håret.

«Gjør du det?» spør hun og slipper taket i ham. Ser ned på den harde pikken.

«Na na», begynner Isak. Melodien til Haisommer får henne til å ta to skritt bakover. To til.

«Glem det …»

«Na na, na na», fortsetter han og går etter henne.

My skriker da han prøver å ta tak i henne, og løper ut av rommet med Isak etter seg. Ler og skriker igjen da han nesten får tak i henne.

Da de kommer til trappeavsatsen, ringer det på døren.

«Men hva faen», mumler Isak og stopper opp.

«Saved by the bell. Du kan åpne. Jeg er naken.»

Isak går ned trappen og har aldri følt seg så lykkelig i hele sitt liv. Han åpner døren, og utenfor står Bob og Bob og hever øyenbrynene unisont.

«Horete», sier Bob 1.

«Urovekkende horete», sier Bob 2, som holder frem en mikrofon og gir den til Isak. «Vi fant denne i huset til Malik. Tenkte du ville vite det.»

«Takk, det var jo ikke bra.»

«Ditt problem», sier Bob 1. «Vi stikker hjem nå, så det er best dere passer på gaten igjen. Og lukk vinduet neste gang, for pokker. Hele nabolaget hørte dere.»

Isak smiler og lukker døren. Blir stående i gangen og stirre på mikrofonen. Ser opp mot trappen der My står, påkledd og nydelig.

Det ringer på døren igjen, og Isak sukker. «Hva er det nå?» sier han og åpner.

Men det er ikke Bob og Bob. Det er postbudet, Robin, som går forbi ham og inn i huset.

«Jeg vet hvem seriemorderen kan være.»

Samleren sitter i skredderstilling på en gressflekk, bak en vill rododendronbusk, og venter. Blomstene på busken er i ferd med å springe ut, og bladverket er tett.

Fra en syrinhekk på den andre siden kommer duften av svensk sommer med vinden. Himmelen er knallblå etter ukens lunefulle vær, og solen varmer issen.

Samleren våger å ta frem barberkniven med skilpaddehåndtaket fra lommen. Ingen ser. Det er et bra sted, helt bortgjemt. Feller ut kniven, fanger en solstråle med knivbladet og lar den leke i gresset foran beina.

Smiler da minnet kommer tilbake, sterkt og levende. Karin af Kleen i sengen på sykehjemmet.

En av alle dem som så, men ikke sa noe.

Samleren ser på knivbladet som nylig var dekket av det knallrøde blodet til den kjerringa. Som skar av tungen hennes, fordi hun ikke brukte den riktig.

If you see something, say something.

Ja, nettopp.

Solstrålen fra knivbladet stopper opp ved en svart maur som bærer på et blad, flere ganger sin egen kroppsstørrelse.

Som meg. Jeg måtte også bære tungt, allerede som barn. For tungt.

Det har tatt mange år, mange oppofrelser og nøye planlegging å komme hit. Å endelig kunne komme i gang med hevnen, og på en måte som gjør det umulig å bli tatt.

Genialt.

Det har vært en genial plan, for Samleren sitter jo her akkurat nå. Fri. Og bare tre ofre igjen før hevnen er fullbyrdet.

En bil stanser ute på gaten, og Samleren lener seg frem, kikker under rododendronbusken og smiler da en rød Ford Mustang dukker opp i glipen mellom løvverket og bakken.

Feller sammen barberkniven og setter seg raskt på huk bak busken.

Denne var vanskelig. Har hemmelig adresse fordi han er en høytstående politimann. Derfor er alt sammen farligere. Han er stor, sterk og årvåken.

Men jeg er også farlig. Bare spør de døde grisene.

Samleren ser ham gå ut av bilen. Det var opplagt at han før eller siden ville komme hit, siden søsteren hans bor her.

Samleren venter til han har kommet inn i huset, reiser seg og børster gress fra baken. Går til sin egen bil, nynnende, hopper inn og venter.

Nå er det bare et spørsmål om tålmodighet. Vente til han kommer ut igjen og så følge etter ham. Til slutt vil han kjøre hjem.

Og når jeg vet hvor han bor, vet jeg hvor han kommer til å dø.

